Предсједник Општине Никшић размотрио је Извјештај о раду и финансијском пословању Јавне установе Народна библиотека „Његош” Никшић за 2021. годину и дао следеће

**О Ц Ј Е Н Е**

1. Јавна установа Народна библиотека „Његош” Никшић је у 2021. години, упркос неповољној епидемиолошкој ситуацији, успјела да реализује планиранe програмскe садржајe са високом професионалном одговорношћу повезујући богату традицију са захтјевима информатичког доба и корисника.
2. Библиотека је кроз спроведене активности у претходном периоду, поштујући прописане епидемиолошке мјере и препоруке, значајно допринијела развоју општег и стручног образовања, подстицању личног, професионалног и социјалног развоја, како код дјеце, тако и код одраслих.
3. У складу са важећим епидемиолошким мјерама одвијала се и културно-образовна, информативна и издавачка дјелатност Библиотеке која је у извјештајној години реализовала и иницирала хетероген модул значајних манифестација и публикација.
4. Престижна манифестација XXIV „Никшићки књижевни сусрети” наставила је започету традицију са примарним циљем популарисања националне и регионалне књижевности те подстицање стваралаштва младих пјесника.
5. Осим промоције аутора из нашег града и државе Библиотека је угостила и промовисала респектабилан број аутора и умјетника из региона и на тај начин дала значајан допринос развоју културне сцене града под Требјесом.
6. У сарадњи са невладиним сектором успјешно је завршен пројекат набавке вриједне опреме за слабовида лица која ће овим особама омогућити да се лакше образују, информишу и оспособљавају за нова знања.
7. У циљу заштите здравља својих корисника због неповољне епидемиолошке ситуације, Библиотека је омогућила квалитетну информисаност преко сајта Библиотеке и званичног YouTube канала.

На основу датих оцјена предсједник Општине Никшић донио је следеће

**З А К Љ У Ч К Е**

1. Усваја се Извјештај о раду и финансијском пословању Јавне установе Народна библиотека „Његош” Никшић за 2021. годину.
2. У наредном периоду за очекивати је да ће Библиотека, уз помоћ Оснивача, ријешити проблем додатног простора који ће бити адаптиран за потребе читаоне у оквиру које ће бити и читаона за слијепа и слабовида лица и која ће задовољити прописане стандарде када је у питању лак приступ овим особама.
3. Библиотека, као репрезентативна установа културе у Никшићу, ће у наредном периоду спроводити интензивне активности на обогаћивању библиотечког фонда и разноврсним акцијама покренути, оснаживати и популарисати читалачку навику код свих грађана, а посебно оних најмлађих.
4. Сарадња са васпитно-образовним институцијама у граду омогућиће укључивање још већег броја дјеце школског и предшколског узраста и омладине у активности Библиотеке што ће посебно допринијети афирмацији значаја књиге и читања.
5. Уколико епидемиолошка ситуација у текућој години буде повољна за очекивати је да ће реализацијом промоција књига, књижевних и поетских вечери и манифестације „Никшићки књижевни сусрети” Библиотека значајно допринијети и унапрјеђењу укупне културне понуде и развоју културног живота у граду.
6. У наредном периоду потребно је унапређивати техничку и технолошку опремљеност у свим сегментима (обрада, коришћење и заштита библиотечке грађе, савремене дигиталне технологије, интернета и др.).

ПРЕДСЈЕДНИК

 Марко Ковачевић, с.р